Молитвы на святые праздники

Акафисты двунадесятым праздникам

Акафист Рождеству Пресвятой Богородицы
(21 сентября)

Кондак 1-й

Избранней от человеческого рода и рождшейся от неплодове, Пречистей Деве Марии составим похвалу, яко Рождеством Ея начало спасения нашего бысть и пришествие в мир Избавителя возвестися. Темже радостно Ей возопиим: Радуйся, Пречистая Дево, Материю Спасителя мира от века предъизбранная.

Икос 1-й

Ангел небесный предстояй пред Богом, послан бысть к праведным Иоакиму и Анне возвестити им радость велию, яко по неплодствии своем имут родити Дщерь Преблагословенную, от Неяже всему миру радость произыдет. Темже и мы, радости сея причастницы, похвальная песни Деве воспоем: Радуйся, в Троичном Совете Материю Сына Божия от века предъизбранная; радуйся, древними пророками с патриархи многообразне в образех и сенех прообразованная. Радуйся, вящшие пяти тысящ лет от создания мира рабы Божиими, яко Матерь Избавителя, ожиданная; радуйся, в видении Иакову лествицы, яко Божие к человеком снизшествие, предуказанная. Радуйся, неопалимою купиною в пустыни Синайстей Моисеом виденною, предвозвещенная; радуйся, Чермным морем Израилю сух путь давшему, фараона же потопившему, образне преднаписанная. Радуйся, написатися нам в книзе Живота Вечнаго пособствующая; радуйся, Царствия Небеснаго невозбранный вход нам ходатайствующая. Радуйся, Пречистая Дево, Материю Спасителя мира от века предъизбранная.

Кондак 2-й

Видяще праведнии Иоаким и Анна явльшагося им Ангела, возвещающа Рождество Твое, Пресвятая Дево, возблагодариша Бога, призревшаго отъяти поношение безчадия их, и всем сердцем тепле возопиша: Аллилуиа.

Икос 2-й

Разум Божественнаго строительства и на землю снизшествия Своего Всеблагий Господь исполнити начиная, посланием Ангела Своего возвестити Иоакиму и Анне о Рождестве Твоем, Пресвятая Дево. Темже вопием Ти хвалебно: Радуйся, разума Божественнаго проявление; радуйся, дивнаго смотрения Его исполнение. Радуйся, древле предуставленная послужити воплощению Сына Божия; радуйся, от всех родов в жилище всех Царя избранная. Радуйся, еще в раи изречением искусителю змию о положении вражды между тем и Женою и Семенем Ея предуказанная; радуйся, по исполнении времен от неплодове изволением Божиим славне произшедшая. Радуйся, род человеческий Рождеством Своим возвеселившая; радуйся, сетование чаявших утехи Израилевы на радость преложившая. Радуйся, Пречистая Дево, Материю Спасителя мира от века предъизбранная.

Кондак 3-й

Сила Вышняго разреши неплодство заматоревшия во днех своих праведныя Анны: зачат бо Тя, Пречистая, и, чая Твоего рождения, радостно пояше Богу Израилеву хвалебную песнь: Аллилуиа.

Икос 3-й

Имущая безмужно родити Спасителя душ и телес наших, Ты и Сама, яко чудо пред велиим и непостижимым чудесем, от неплодных родителей славно родися, Пресвятая Дево. Темже воспеваем Ти сице: Радуйся, от корене Иессеова и Давидова произшедшая; радуйся, от неплодных ложесн праведныя Анны дивно прозябшая. Радуйся, пророчеством Исаии прежде лет древних Дева-Матерь явленная; радуйся, по обетованию Ангела рожденная. Радуйся, скиниею свидения и Ковчегом завета прообразованная; радуйся, процветшим жезлом Аароновым образне предзнаменованная. Радуйся, прежде Рождества Твоего в Матерь Богу Слову освященная и предуготованная. Радуйся, Пречистая Дево, Материю Спасителя мира от века предъизбранная.

Кондак 4-й

Бури поношений человеческих о неплодствии своем избавльшеся в зачатии Твоем, Пресвятая Дево, праведнии родителие Твои радовахуся, и в честь Рождества Твоего учреждение велие творяху сродником и знаемым, и тии срадовахуся им, вопиюща Богу, сотворшему милость Свою, хвалебную песнь: Аллилуиа.

Икос 4-й

Слышавше окрестные людие, яко дщи Иоакима и Анны наречена бысть Мария, сиесть Госпожа, разумеваху, Пречистая, велику и славну Тя быти не токмо в людех, но и у Бога. Мы же, сбытие сего добре ведуще, величаем Тя сице: Радуйся, Пресвятая Дево, не от человека, но от Ангела имя Себе еще прежде зачатия приявшая; радуйся, по имени сему Госпожею всея твари быти сподобльшаяся. Радуйся, яко праведнии родителие Твои воздающе Богу благодарение за Рождение Твое, великия дары в жертву Тому принесоша; радуйся, яко сродником и знаемым, купно же и убогим вечерю любве сотвориша. Радуйся, яко от священников, в дом родителей Твоих на торжество званных, благословенна еси; радуйся, яко от всех на веселие оно собравшихся, похвалена и прославлена была еси. Радуйся, выше всякия чести и похвалы явльшаяся; радуйся, Материю Бога Слова быти сподобльшаяся. Радуйся, Пречистая Дево, Материю Спасителя мира от века предъизбранная.

Кондак 5-й

Боготечная звезда, возвещающая пришествие Солнца Правды, Христа Бога нашего, в Рождестве Твоем явися, о Пресвятая Дево; темже людие Божии, пришествия Избавителя верою чаявшии, видяще Тя чудно от неплодове рождшуюся, таинственно возвеселишася и возопиша: Аллилуиа.

Икос 5-й

Видевши праведнии Иоаким и Анна рождшуюся от них Богоотроковицу Марию, о Нейже Ангел Божий некая чудная и дивная тем провозвести, яко Кивоту Божию, Той послужиша, питающе и храняще Ю, якоже зеницу ока. Темже и мы похваляюще Богоотцев, сподобившихся родительми быти таковыя Дщери, Деве Марии радостно воспеваем: Радуйся, Пречистая Дево, яко по Рождестве Твоем родителие Твои вельми возликоваху; радуйся, яко в явлении Твоем в мир Ангели и человецы согласно возрадовахуся. Радуйся, яко о Тебе вси пророцы многообразне предглаголаху; радуйся, яко един от них Вратами затворенными, ин же Горою приосененною Тя именоваху. Радуйся, яко вся преславная древле таинственно о Тебе предглаголано быша; радуйся, яко градом и селением Божиим псаломская уста Тя наименоваша. Радуйся, седмосвещным светильником, яко седмию дарами Святаго Духа исполненная; радуйся, позлащенною трапезою с хлебами предложения, яко Хлеб Жизни, Христа, родити имевшая. Радуйся, Пречистая Дево, Материю Спасителя мира от века предъизбранная.

Кондак 6-й

Проповедник богоносных вещания и глаголы исполняяй, изволением Зиждителя твари на земли явилася еси, Пресвятая Дево, естества нашего цвете, Адама же и Евы воззвание и на первую доброту возведение. Темже вси вернии в Рождестве Твоем радость обретши, духовне торжествуем, дивному в Совете Своем Богу поюще: Аллилуиа.

Икос 6-й

Возсия в Рождестве Твоем, Пречистая, заря спасения нашего, во исполнение Божественнаго Смотрения, имже Ты едина еси от всех родов достойна явилася плоть заимодати Зиждителю Твоему, пришедшему спасти род наш от древния праотеческия клятвы. Сего ради взываем Ти сице: Радуйся, Адама и Евы воззвание; радуйся, древния клятвы разрешение. Радуйся, сеновнаго закона конец и новыя благодати начало; радуйся, промышления Божественнаго Таинница. Радуйся, едина Материю Бога Слова быти достойна обретшаяся; радуйся, и нам новым во Христе людем Мати явльшаяся. Радуйся, Матерним Твоим попечением николиже нас оставляющая; радуйся, в чада Сыну Твоему благоугодны нас приуготовляющая. Радуйся, Пречистая Дево, Материю Спасителя мира от века предъизбранная.

Кондак 7-й

Хотяще обеты своя Господеви воздати, праведнии родителие Твоя, Пресвятая Дево, трилетствующую Тя отроковицу приведоша в храм Господень со славою и радостию многою. Первосвященник же Захария, Духом Божиим объятый, введе Тя во Святая Святых, яже быша прообразом Твоея Святыни: Ты бо вместила еси в Себе святых Святейшаго Сына Божия. Емуже с лики девическими воспевала еси: Аллилуиа.

Икос 7-й

Новое и преславное Промышление Божественное бысть о Тебе, Дево, яко в храме Божии пищу от рук Ангельских принимала еси, Пресвятая. Темже молим Тя: напитай нас пищею благодатною, да возрастем духовно и Тебе, Всецарице, похвальная возопием: Радуйся, преукрашенная добродетельми, Отроковице, в храме Божии жити и Ангелом Собеседницей быти сподобльшаяся; радуйся, от Ангелов пищу небесную во Святая Святых приявшая. Радуйся, во храме Божественным хлебом чудесно напитанная; радуйся, к великому таинству воплощения Сына Божия тамо предуготованная. Радуйся, яко повелением Божиим Ангели на земли Тебе усердно служаху; радуйся, яко тии на небесех ныне Тебе яко Царице благоговейно пояху. Радуйся, яко и мы недостойнии песньми хвалебными присно Тя величаем; радуйся, яко и рождших Тя Богоотцев всегда ублажаем. Радуйся, Пречистая Дево, Материю Спасителя мира от века предъизбранная.

Кондак 8-й

Странное Рождество Пречистыя Девы видевше, устранимся суетнаго мира, ум на небеса преложше, идеже Богоматерь во славе предстоит Сыну Своему и Богу, ходатайствующи пред Ним о всех верных, всеславное Рождество Ея любовию празднующих и вопиющих Богу: Аллилуиа.

Икос 8-й

Вся тварь в Рождестве Твоем, Пречистая, обрете радость, печаль праотеческую потребляющую: произшедшим бо от Тебе Христом Богом, падшее во грех преслушания естество наше от падения воста и паки любезно Зиждителю сотворися. Темже умильно Ти взываем: Радуйся, всемирныя радости предвозвещение; радуйся, таинство от века сокровеннаго явление. Радуйся, Еюже от падения мы возведошася; радуйся, Еюже, прежде отриновенное, естество наше Богу принесошеся. Радуйся, Еюже Иоаким и Анна поношения безчадия свободившася; радуйся, Еюже безплодие сердец наших в благоплодие применишася. Радуйся, Еюже обилие благ вечных верным от Господа подается; радуйся, Еюже благодарение Господеви от верных приносится. Радуйся, Пречистая Дево, Материю Спасителя мира от века предъизбранная.

Кондак 9-й

Вси Ангели Божии, не ведяху тайны Божия Воплощения в Триипостасном Совете от века сокровенныя и напоследок Девою Мариею явленныя, вельми удивляхуся, зряще, како Дщи Иоакима и Анны противу естеству женску, во Святая Святых введеся. Темже недоумением объяти бывше, благоговейно вопияху: Аллилуиа.

Икос 9-й

Вития древнейший, во царех Израилевых всемудрый Соломон, провидя Рождество Твое, Пречистая, в Песни Песней со удивлением возглашаша: кто Сия, проницающая, аки утро, добра яко луна, избранна яко солнце? Темже Церковь, во празднице Твоем ликовствующи, весело Тебе вопиет: Радуйся, невечерняго дне Боговедения утро светлейшее, в законней сени, яко во мраце, возсиявшее; радуйся, солнцеобразная Дево, истиннаго Солнца Христа девственным воплощением вся просветившая. Радуйся, световидная стихия, существенно приявшая Бога, живущаго во свете неприступнем; радуйся, Своим малым чревом объявшая Безпредельнаго, вся концы вселенныя объемлющаго. Радуйся, полная луно, Свет Божественный восприемлющая и нас тем озаряющая; радуйся, чистейшее зерцало, многая совершенства Божия отображающее. Радуйся, совершенством Твоих нас к добродетелей стяжанию побуждающая; радуйся, немощныя силы наши в творении добрых дел укрепляющая. Радуйся, Пречистая Дево, Материю Спасителя мира от века предъизбранная.

Кондак 10-й

Спасти хотя род человеческий от первородныя клятвы, дивное Смотрения Своего таинство сотвори Господь: избра бо Тя, Пречистая, от рода Авраамля и Давидова, и от Тебе безсеменно воплотитися благоизволи, уставы естества побеждая. Темже Рождество Твое днесь празднующи и рождших Тя восхваляющи, вопием Богу: Аллилуиа.

Икос 10-й

Царь Небесный, спасения нашего ради, хотя на земли явитися и с человеки пожити, чертог свят Тя, Пречистая, предуготова, подав плод безчадной Анне, слезно с супругом Своим молившейся о разрешении неплодства. Темже молим Тя, Богомати: разреши неплодие душ наших, да возможем принести Богу плоды благих дел, взывающе Ти сице: Радуйся, пресветлый чертоже безсеменнаго Божия воплощения; радуйся, одушевленная палато, в жилище всех Царя предуготованная. Радуйся, светлейший облаче, имже Седящий на Престоле Божества к нам сниде; радуйся, Посреднице закона и благодати, Ветхаго и Новаго Заветов запечатление. Радуйся, неувядаемая лозо, прекрасный цвет, Спасителя миру, произрастившая; радуйся, благовонный плоде, от неплодове произростший и Христу благоугодно явльшийся. Радуйся, певцев Твоих благоугодны Христу представляющая; радуйся, и нас, дел благих безплодны сущих, утешения не лишающая. Радуйся, Пречистая Дево, Материю Спасителя мира от века предъизбранная.

Кондак 11-й

Песнь хвалебную Рождеству Твоему приносящих не отрини, Владычице Благая, но рождших Тя ради, благоуветлива нам буди, молящи о нас Сына Твоего и Бога нашего, да подаст грехов прощение и жития исправление, еже в покаянии слезном выну благодарно воспеваем Ему: Аллилуиа.

Икос 11-й

Светоприемная и премирная Божественнаго света Свеща, единородная Дщерь Иоакима и Анны, предъизбранная Матерь Единороднаго Сына Божия, днесь от неплодове преславно произыде и просвещает Рождеством Своим верно празднующих и благоговейно взывающих: Радуйся, светозарная свеще, Божественным пламенем сияющая; радуйся, и нас тем благодатно согревающая и просвещающая. Радуйся, таинственная клеще, угль Божественный, Христа Господа, во утробе и на руках Твоих носившая; радуйся, и нас в Таинстве Причащения приимати Того сподобляющая. Радуйся, храме Господень, Давидом воспетый, скиния благодатию возсиявшая; радуйся, кадильнице святая, рождением Сына Своего всю тварь облагоухавшая. Радуйся, престоле превознесенный, одушевленное седалище Великаго Царя, с Нимже царствующая; радуйся, Царице небесе и земли, нас, убогих, не забывающая. Радуйся, Пречистая Дево, Материю Спасителя мира от века предъизбранная.

Кондак 12-й

Благодати действо проявися в Рождестве Твоем, Пречистая; молитву бо безчадных родителей Твоих Господь услышав, подаде им Тя в утешение, якоже Аврааму и Сарре Исаака, восхотев таинство Своего Смотрения совершити и уготовати Тя в Матерь обетованному Искупителю, Емуже благодарно поем: Аллилуиа.

Икос 12-й

Поюще славное Твое от неплодове Рождение, хвалим Тя Пречистая, яко Таинницу Божия о нас спасительнаго Смотрения, и вопием Ти сице: Радуйся, чистая Ноева Голубице, рождеством Твоим престание потопа смертнаго возвестившая; радуйся, ветвь благовестия Христова роду человеческому принесшая. Радуйся, едина блаженная в женах, послушанием Твоим Богу преслушание праматери Евы исправившая; радуйся, печаль Адама и праотцев Рождеством Твоим на радость преложившая. Радуйся, яко Рождество Твое радость возвести всей вселенней; радуйся, яко о Рождестве Твоем матери радуются и неплоды веселятся. Радуйся, Рождество Твое верно и благочестно празднующих веселия сподобляющая; радуйся, с Сыном Твоим во славе Его нас спосадити Отца умоляющая. Радуйся, Пречистая Дево, Материю Спасителя мира от века предъизбранная.

Кондак 13-й

Всепетая и Пречистая Мати, приими сие хвалебное пение наше, в честь преславнаго Рождества Твоего приносимое, возроди в нас желание благ вечных, и избави Церковь Святую и отечество наше от всяких бед и напастей, от врагов видимых и невидимых, и будущия изми нас муки, и Небеснаго сподоби Царствия, да во веки веков Тебе вопием к Богу: Аллилуиа.

(Этот кондак читается трижды, затем Икос 1-й и Кондак 1-й)

Молитва

О Пресвятая Владычице Богородице! Призри с благосердием на моление нас грешных и смиренных рабов Твоих и умоли Бога Сына Твоего да низпослет нам и всем притекающим к Тебе здравие душевное и телесное, и вся к вечней и временней жизни потребная, да простит нам всякая согрешения вольная и невольная, да избавит нас от всяких скорбей и болезней, и напастей, и всякаго злаго обстояния. Ей, Царице наша, Преблагая, Надеждо наша несокрушимая и Заступнице необоримая! Не отврати лица Твоего от нас за множество прегрешений наших, но простри нам руце Матерняго милосердия Твоего и сотвори с нами знамение во благо. Яви нам богатую помощь Твою и благопоспешение во всяком деле блазе, от всякаго же начинания греховнаго и помышления лукаваго отврати нас, да всегда славим пречестное имя Твое и, благодарне Рождеству Твоему покланяющеся, величаем Бога Отца, и Единороднаго Сына Его, Господа нашего Иисуса Христа, и Святаго Духа, со всеми святыми, во веки веков. Аминь.

Акафист Честному и Животворящему Кресту Господню
(Воздвижение Креста Господня 27 сентября)

Кондак 1-й

Приидите, христоименитии людие, составим похвалу Честному Кресту, на немже Христос, Царь Славы, руце распростер, возведе нас на первое блаженство, из негоже низпадохом прелестию змиевою. Ты же, о Пресвятый Кресте, яко имеяй присущую тебе силу Распятаго Христа, спасай и сохраняй от всяких бед любовно зовущия ти: Радуйся, Честный Кресте, всерадостное знамение нашего искупления.

Икос 1-й

Ангелов лицы, яко Божии служителие, Крест обстояще, вольную страсть Христа Жизнодавца прославляют. Мы же страданьми Того вечныя смерти избавльшеся, подражая горним Силам, радостно взываем: Радуйся, Кресте, яко на тебе Христос Бог наш, волею руце распростер, спасение наше содела; радуйся, яко распростершимся на тебе Христом преступление Адама и Евы, простерших руце ко древу запрещенному, упразднися. Радуйся, яко воздвижену бывшу на тебе, аки преступну, Законодавцу, древняя клятва, яже на нас бывшая, потребися; радуйся, яко содеявшимся на тебе, странным таинством род человеческий от тли смертныя свободися. Радуйся, яко Пострадавшим и Умершим на тебе жало смерти сокрушися; радуйся, того ради страданиями Бог с человеки примирися. Радуйся, Честный Кресте, всерадостное знамение нашего искупления.

Кондак 2-й

Видя падших человеков, Господи, Ты вочеловечився, крест и смерть вольно плотию претерпел еси за род наш, да от смерти вечныя избавиши исповедающия Тя, Сына Божия и вопиющия Ти: Аллилуиа.

Икос 2-й

Разум человечь изнемогает в постижении велия тайны Твоего, Христе, воплощения и вольнаго за ны страдания: како Ты, Бог сый безстрастный, страсть крестную, яко человек, претерпел еси и сие орудие смерти Твоея соделал еси источником жизни и спасения всем благочестно в Тя верующим и хвалебно воспевающим: Радуйся, Кресте, на немже содеяся таинство, от века предопределенное; радуйся, яко на тебе совершися наше искупление, многообразне во образех и сенех предъявленное. Радуйся, яко умерый на тебе Жизнодавец, Кровь и воду источи, имиже грехи наша омываются; радуйся, яко каплями Святейшей Крове Его греховныя струпы душ наших очищаются. Радуйся, Кресте, якоже древо животное, еже есть посреде рая Божия, христианом вожделенный; радуйся, плодами безсмертия умно нас питающий и надеждою жизни вечныя малодушие наше ободряющий. Радуйся, Честный Кресте, всерадостное знамение нашего искупления.

Кондак 3-й

Крест Твой, аще и древо видимо есть существом, но Божественною одеяно есть силою, и чувственное миро выявляемо, умно наше чудотворит спасение, подвизая пети Тебе: Аллилуиа.

Икос 3-й

Имуще пред очима нашима Крест Пресвятый, святолепным поклонением той почитаем распеншагося ради на нем Спаса Христа, и, лобызая, взываем: Радуйся, Кресте, прославленный послушанием и страданием Христовым; радуйся, возвеличенный возвышением на тебе Сына Божия, Иже весь мир от падения Адамля воздвиже. Радуйся, яко сбывшагося на тебе ужаснаго таинства земли ужасеся и вострепета, аки бы хотящи поглотити законопреступныя; радуйся, яко заклавшуюся на тебе Агнцу Божию завеса храма раздрася и жертва ветхозаветная упразднися. Радуйся, Кресте, яко распадшуюся под тобою камню, каменносердечнии роди еврейстии неверием от Бога отпадоша, благодати же священства и царства лишишася; радуйся, яко омрачившуся солнцу в страсти Христовой нощь многобожия прейде и свет веры возсия. Радуйся, Честный Кресте, всерадостное знамение нашего искупления.

Кондак 4-й

Бурею злобы дышуще и завистию движими, первосвященницы иудейстии скрыта в землю Крест Твой, Христе Боже, да не будет обличением безумие их; но той, яко сокровище драгое, из недр земли возсия, тщанием благочестивыя царицы Елены обретенный и на радость всему миру явленный, с богокрасною песнию: Аллилуиа.

Икос 4-й

Видевше тогда христианстии людие Честнаго Креста обретение, прославляху распеншагося на нем Христа Бога: Господи, помилуй, взывающе. Мы же ныне, подражающе им, прославляем Крест Его Святый хваленьми сицевыми: Радуйся, Кресте, в землю сокровенный и оскверненное грехами наше естество земное освятивый; радуйся, явлением своим из недр земных хулителей воплощения и Божества Христова посрамивый. Радуйся, яко Пострадавый на тебе плотию прия всяку власть на небеси и на земли, да всех и вся к Богу Отцу приведет; радуйся, яко Умерый на тебе яко человек силою Божества Своего сокруши заклепы ада и изведе оттуда души праведных. Радуйся, Кресте, яко разбойник благоразумный, Христу сраспявыйся, Того исповедавый, тобою, аки лествицею, на небеса взыде; радуйся, яко и всех отсечением страстей Христу сраспинающихся возводиши в Царствие Небесное. Радуйся, Честный Кресте, всерадостное знамение нашего искупления.

Кондак 5-й

Господи, при Моисее иногда пророце точию образ Креста Твоего являем побеждаше врази Твоя, ныне же самый Крест Твой имуще, помощи просим: укрепи Церковь Твою и даруй ей победы на враги, да расточатся вси врази Твои, не вопиющии Ти: Аллилуиа.

Икос 5-й

Честнаго Креста, Христе, действо прообразив Амалика в пустыне Синайстей: егда бо простираше руце, креста образ творя, укрепляхуся людие; ныне же все вещей сбытие в нас исполнися: днесь крест воздвизается, и демони бегают, днесь тварь вся от тли свободися, яко вся Креста ради возсияши нам дарования. Темже, радующеся, вопием: Радуйся, Кресте, оружие Христово страшное, егоже демони трепещут; радуйся, яко силою на тебе Распятаго Христа бесовстии полчища далече прогоняются. Радуйся, яко силою действующия в тебе Божественныя благодати победы на сопротивныя христолюбивым людем даруются; радуйся, яко от тебе, яко высокоросленнаго и многоплодовитаго древа Христова на тебе страдания, плоды жизни и спасения нам произрастают. Радуйся, Честный Кресте, всерадостное знамение нашего искупления.

Кондак 6-й

Проповедником силы и Божества Христова явися иногда животворящее древо Крестное, егда прикосновением своим воскреси мертваго и к жизни возведе его, еже видевше, мнози от иудей и язычников познаша велию благочестия тайну: яко спасения ради человеческаго, Бог во плоти явился и страсть крестную претерпе, да спасет вопиющия Ему: Аллилуиа.

Икос 6-й

Якоже древо райское превелие, возвысися на Голгофе Честный Крест Христов, отонудуже во всю вселенную распростре мысленный ветви благодати и Распеншагося на нем: под егоже сению обретают прохладу палимии зноем страстей и хотящий благочестно жити о Христе Иисусе. Темже и мы, благодати Того причастницы, весело взываем: Радуйся, святый Кресте, древом жизни, Адама ради в Едеме насажденным, преображенный; радуйся, новым Адамом, руце на тебе распростершим, миру явленный. Радуйся, яко под сень благодатнаго защищения твоего вси вернии прибегают; радуйся, яко милосердием Даровавшаго нам тебе кающийся грешницы огня геенскаго избегают. Радуйся, Кресте, утешение наше в скорбех и печалех; радуйся, живительная отрадо и помощь изнемогающим в борьбе с прилогами страстей, мира и диавола. Радуйся, Честный Кресте, всерадостное знамение нашего искупления.

Кондак 7-й

Хотя явити роду человеческому благости и милосердия Своего неизследимую пучину, Крест Твой, Господи, дал еси нам тверда блюстителя и прогонителя демонов. Темже вси мы, иже в Тя верующии, прославляем величие страсти Твоея, благодарно поюще Тебе: Аллилуиа.

Икос 7-й

Дивны дела явил еси, Господи, Крестом Твоим Честным: распеншуся бо Ти на том плотию, вся тварь изменися: солнце лучи своя сокры, основания земли восколебахуся, ад сокрушися державою власти Твоея и изведе юзники, яже от века содержал есть. Сего ради увязаем той сими песненными цветы: Радуйся, Кресте, яко пострадавшему на Тебе вся тварь сострадаше, яко Творцу своему и Владыце; радуйся, яко силу Того и Божество свидетельствоваху солнце помрачением и земля колебанием. Радуйся, яко Умерый на тебе не удержан бысть в мертвых, но, разрушив державу смерти, в третий день воскресе; радуйся, яко воскресшу Тому проповедь евангельская, от лика апостольскаго наченшаяся, во вся концы земли изыде. Радуйся, Кресте, яко тобою кумирослужение и многобожие языческое упразднися; радуйся, яко тебе ради правая вера во Единаго Бога, в Троице славимаго, по всей земли утвердися. Радуйся, Честный Кресте, всерадостное знамение нашего искупления.